Document ID: 32003L0077

32003L0077
L 211/24
SLUŽBENI LIST EUROPSKE UNIJE
11.08.2003.
DIREKTIVA KOMISIJE 2003/77/EZ
od 11. kolovoza 2003.
o izmjeni Direktiva 97/24/EZ i 2002/24/EZ Europskog parlamenta i Vijeća o homologaciji tipa motornih vozila na dva ili tri kotača
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući o obzir Direktivu 2002/24/EZ Europskog parlamenta i Vijeća od 18. ožujka 2002. o homologaciji tipa motornih vozila s dva ili tri kotača i stavljanju izvan snage Direktive Vijeća 92/61/EEZ (1), a posebno njezin članak 17.,
uzimajući o obzir Direktivu 97/24/EZ Europskog parlamenta i Vijeća od 17. lipnja 1997. o pojedinim sastavnim dijelovima i značajkama motornih vozila na dva ili tri kotača (2), kako je izmijenjena Direktivom 2002/51/EZ (3), a posebno njezin članak 7.,
budući da:
(1)
Direktiva 97/24/EZ jedna je od posebnih Direktiva za potrebe postupka EZ homologacije tipa utvrđenog Direktivom Vijeća 92/61/EEZ (4), koju treba staviti izvan snage Direktivom 2002/24/EZ s učinkom od 9. studenoga 2003.
(2)
Direktivom 2002/51/EZ Europskog parlamenta i Vijeća od 19. srpnja 2002. o sniženju razine emisija onečišćujućih tvari iz motornih vozila na dva ili tri kotača i izmjeni Direktive 97/24/EZ uvedene su nove granične vrijednosti emisije za motorna vozila na dva i tri kotača. Te se granične vrijednosti primjenjuju u dvije faze, prva faza s učinkom od 1. travnja 2003. za sve tipove vozila, a druga faza s učinkom od 1. siječnja 2006. za nove tipove. Za drugu fazu, mjerenje emisija onečišćivača iz motocikala na dva kotača temelji se na upotrebi osnovnog gradskog ispitnog ciklusa utvrđenog u Pravilniku UN-ECE-a br. 40 i izvangradskog ciklusa vožnje utvrđenog u Direktivi Vijeća 70/220/EEZ od 20. ožujka 1970. o usklađivanju zakonodavstava država članica o mjerama koje se poduzimaju protiv onečišćenja zraka emisijama iz motornih vozila (5), kako je zadnje izmijenjena Direktivom Komisije 2008/80/EZ (6).
(3)
Direktivom 97/24/EZ kako je izmijenjena Direktivom 2002/51/EZ određen je ispitni ciklus tipa I za mjerenje emisija onečišćivača iz motornih vozila na dva i tri kotača. Taj ispitni ciklus Komisija treba dopuniti putem Odbora za prilagodbu tehničkom napretku osnovanog člankom 13. Direktive 70/156/EEZ, i treba se primjenjivati od 2006.
(4)
Potrebno je pojasniti određene aspekte podataka za Ispitivanje tipa II u vezi s godišnjim ispitivanjem tehničke ispravnosti, kako je propisano Direktivom 2002/51/EZ, i predvidjeti u Prilogu VII. Direktivi 2002/24/EZ bilježenje tih ispitnih podataka.
(5)
Direktive 97/24/EZ i 2002/24/EZ treba stoga na odgovarajući način izmijeniti.
(6)
Mjere predviđene ovom Direktivom u skladu su s mišljenjem Odbora za prilagodbu tehničkom napretku.
DONIJELA JE OVU DIREKTIVU:
Članak 1.
Prilog II. poglavlju 5. Direktive 97/24/EZ izmjenjuje se u skladu s Prilogom I. ovoj Direktivi.
Članak 2.
Prilog VII. Direktivi 2002/24/EZ izmjenjuje se u skladu s Prilogom II. ovoj Direktivi.
Članak 3.
1. Države članice donose i objavljuju zakone i druge propise potrebne za usklađivanje s ovom Direktivom do 4. rujna 2004. One Komisiji odmah dostavljaju tekst tih odredaba i korelacijsku tablicu između tih odredaba i ove Direktive.
One te odredbe primjenjuju od 4. rujna 2004.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 4.
Ova Direktiva stupa na snagu dvadesetog dana od dana objave u Službenom listu Europske unije.
Članak 5.
Ova je Direktiva upućena državama članicama.
Sastavljeno u Bruxellesu 11. kolovoza 2003.

Labels: 7
3
8